पाएं अपने शहर की ताज़ा ख़बरें और फ्री ई-पेपरडाउनलोड करें
राजस्थान के 11 जिलों में 18 से 44 एज ग्रुप के लोगों के लिए वैक्सीनेशन शुरू करने का गहलोत सरकार का दावा फुस्स हो गया। समय पर डोज नहीं पहुंचा पाने के कारण शनिवार को पहले दिन 11 के बजाए 3 ही जिलों में सरकार वैक्सीनेशन शुरू करवा पाई। जयपुर के अलावा अजमेर और जोधपुर में इस एज ग्रुप के लोगों को वैक्सीन लगाने का काम शुरू हो गया।
इससे पहले शुक्रवार को चिकित्सा मंत्री डॉ. रघु शर्मा ने 9 जिलों में वैक्सीनेशन शुरू करवाने की बात कही थी, लेकिन देर शाम उन्होंने इसमें बदलाव करते हुए ज्यादा संक्रमण वाले 11 जिलों में वैक्सीनेशन शुरू करने का बयान जारी किया था। लेकिन, हकीकत में शनिवार को 11 जिलों में सिर्फ 3 में ही वैक्सीनेशन शुरू हुआ।
अपॉइंटमेंट के लिए देर शाम तक करते रहे इंतजार
जयपुर की बात करें तो यहां 14 अलग-अलग साइट्स पर वैक्सीनेशन हुआ। इससे पहले लोग कोविन एप पर देर शाम तक अपॉइंटमेंट के लिए सर्च करते रहे, लेकिन ऑप्शन नहीं खुला। देर रात जब अपॉइंटमेंट का ऑप्शन खुला तो कुछ ही घंटों में सभी साइट्स के अपॉइंटमेंट फुल हो गए। सुबह जब लोगों ने वापस साइट खोली तो अपॉइंटमेंट फुल नजर आए।
2 घंटे देरी से शुरू हुआ वैक्सीनेशन
जयपुर में लोग वैक्सीन लगवाने के लिए सुबह 10 बजे ही सेंटर पर पहुंच गए। लेकिन मुख्यमंत्री गहलोत के कार्यक्रम के कारण वैक्सीनेशन प्रोग्राम करीब दो घंटे देरी से शुरू किया। मानसरोवर के प्राथमिक स्वास्थ्य केन्द्र पर शनिवार को 100 लोगों को डोज लगाई गई। वैक्सीन लगवाने पहुंचे विश्वास जारू ने बताया कि वह वैक्सीन लगवाने का बहुत समय से इंतजार कर रहे थे और खुशकिस्मत हैं कि उन्हें वैक्सीन लग गई।
इसी सेंटर पर वैक्सीन लगवाने पहुंची नेहा अग्रवाल ने बताया कि इस महामारी में वैक्सीन सबसे सेफ है। उन्होंने बताया कि पहले तो वह वैक्सीन लगवाने की सोच नहीं रही थी, लेकिन जब से कोरोना का संक्रमण तेजी से फैला और लोगों की बीमारी की खबरें अखबारों में पढ़ी तो लगा कि इस महामारी से खुद को बचाने के लिए वैक्सीन सबसे अच्छा विकल्प है।
15 से 20 मिनट का करवाया इंतजार, ताकि खराब न हो डोज
किरणपथ वैक्सीनेशन सेंटर के प्रभारी डॉक्टर अनिल जोशी ने बताया कि वैक्सीन केवल उन्हीं लोगों को लगाई जा रही है, जिनका अपॉइंटमेंट ऑनलाइन हुआ है। यहां आने के बाद वैक्सीन लगवाने वाले व्यक्ति का अपॉइंटमेंट देखकर आगे की प्रोसेस की जा रही है। उन्होंने बताया कि इस समय वैक्सीन बहुत कीमती है। कम से कम डोज बर्बाद हो इसके लिए हम 10-10 के ग्रुप में एक साथ लोगों को वैक्सीन लगा रहे हैं।
जैसे ही 10 लोगों को वैक्सीन लग रही है और अगले ग्रुप में 5 ही लोग हैं तो उन्हें थोड़ा इंतजार करने के लिए बोला है ताकि 5 दूसरे लोग आ जाए तो एक साथ 10 लोगों को वैक्सीन लगा सके। क्योंकि एक वायल में 10 डोज होती है। डोज खुलने के बाद कुछ समय के लिए खुले में रहती है तो गर्मी में खराब होने का डर रहता है। ऐसे में 10 लोगों को वैक्सीन लग जाए और डोज खराब न हो इसके लिए हमने ये तरीका अपनाया है।
जयपुर में इन सेंटर्स पर लगा पहले दिन टीका
सीएचसी सांगानेर, प्रताप नगर सेक्टर-6, प्रताप नगर सेक्टर-11, मालवीय नगर सेक्टर-3, मालवीय नगर सेक्टर- 6, किरण पथ, मंगल विहार, दुर्गापुरा, पत्रकार कॉलोनी, जेके लॉन हॉस्पिटल, सेठी कॉलोनी गवर्मेंट हॉस्पिटल, यूपीएचसी तोपखाना देश, यूपीएचसी निर्माण नगर, यूपीएचसी आदर्श नगर।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn